ใช้เวทีWEFดึงนักลงทุน
สศช.ระบุใช้เวที WEF เป็นกระบอกเสียงชวนนักลงทุนต่างชาติลงทุนธุรกิจไทยที่มีศักยภาพ
29 พ.ค. 2555

สศช.ระบุใช้เวที WEF เป็นกระบอกเสียงชวนนักลงทุนต่างชาติลงทุนธุรกิจไทยที่มีศักยภาพ 
นายอาคม เติมพิทยาไพสิฐ เลขาธิการคณะกรรมการพัฒนา การเศรษฐกิจและสังคมแห่งชาติ (สศช.) เปิดเผยว่า การประชุม WEF EastAsia ระหว่างวันที่ 30 พ.ค.1 มิ.ย.นี้ จะเป็นโอกาสของรัฐบาลไทย ที่จะได้ชี้แจงให้นักลงทุนทั่วโลกได้เห็นธุรกิจไทยที่มีศักยภาพและเข้ามาลงทุนหรือร่วมลงทุนในธุรกิจเหล่านี้ หรือลงทุนในธุรกิจที่มีโอกาสใหม่ๆ
การประชุมครั้งนี้ รัฐบาลไทย และ สศช.กำหนดหัวข้อ คือ “การปรับรูปแบบความร่วมมือในภูมิภาคผ่านความเชื่อมโยง” เพราะวันนี้อาเซียนและเอเชียเป็นฐานการผลิตที่ใหญ่ของโลก จึงต้องมีการขยายการลงทุนโครงสร้างพื้นฐานทางกายภาพ เพื่อให้การขนส่งสินค้าและคนให้สะดวกและรวดเร็วขึ้น ซึ่งไทยจะชี้แจงโอกาสที่เกิดขึ้นจากความเชื่อมโยงนี้ 
“เราต้องตีโจทย์ว่าทำอย่างไรให้เชื่อมทางถนน รถไฟมีประสิทธิภาพ ประหยัดพลังงานและเวลา โดยเฉพาะการเกิดขึ้นของท่าเรือทวายและนิคมอุตสาหกรรม จะเป็นการสร้างโอกาสใหม่ๆ ให้กับไทยและภูมิภาคนี้” นายอาคม กล่าว 
ขณะเดียวกันไทยจะชี้ว่าธุรกิจใดของไทยมีจุดแข็งและเป็นโอกาสการลงทุนใหม่ เช่น อุตสาหกรรมยานยนต์และชิ้นส่วน อุตสาหกรรมต้นทุน อาทิ ปิโตรเคมี เหล็ก ธุรกิจบริการด้านสุขภาพ ท่องเที่ยว ธุรกิจพลังงาน ธุรกิจโทรคมนาคมที่เชื่อมโยงกับการลงทุนโครงสร้างพื้นฐานด้านการสื่อสาร และเชื่อมโยงไปถึงเทคโนโลยีเพื่อการศึกษา 
นอกจากนี้ การประชุมดังกล่าวยัง เป็นโอกาสที่เอกชนไทยซึ่งเป็นสมาชิก WEF จะได้พบปะกับนักลงทุนทั่วโลก ได้รับทราบมุมมองว่าธุรกิจใดที่มีศักยภาพในอนาคต นักธุรกิจของโลกกำลังมองอะไรกันอยู่ และการเปลี่ยนแปลงใดที่จะกระทบการทำธุรกิจ เพราะวันนี้ไทยเป็นผู้นำระดับภูมิภาคในหลายอุตสาหกรรมและมีการลงทุนในต่างประเทศมากขึ้น 
นายอาคม ระบุว่า ไทยยังจัดให้มีการหารือในหัวข้อ “การเผชิญหน้ากับเหตุภัยพิบัติสุดขั้ว” โดยเชิญผู้เชี่ยวชาญของไทย คือ นายอานนท์ สนิทวงศ์ ณ อยุธยา มาชี้แจงว่า หากเกิด เหตุการณ์น้ำท่วมเช่นปลายปี 2554 อีก ไทยมีแผนรับมืออย่างไร ส่วนการจะสร้างความเชื่อมั่นให้นักลงทุนได้มากน้อยเพียงใด ต้องขึ้นอยู่กับคำกล่าวสุนทรพจน์ของนายกฯ ด้วย